‹‹ለፍቅር እንሩጥ ጥላቻን እናምልጥ ››
ስፖርት ለሰላም ትልቅ ዋጋ የሚሰጥ ማህበራዊ ክንውን እንደሆነ ይታመናል። ስፖርት ብሄራዊ ስሜትን በመገንባት፤ ወዳጅነትን፣አንድነት፣አብሮነትን በማጠናከር ረገድ ከፍትኛ ሚና አለው። ይህም የሰላም ዘብነቱ የጎላ መሆኑ እንዲታመን አድርጓል። ስፖርት ወደ ሰላም የሚያደርስ አሳንስር መሆኑን ከመሰከሩት ታላላቅ ሰዎች ውስጥ የስፖርት ሳይንስ ልሂቁ ፒተር አልጊ ይጠቀሳል። ፒተር፤ ስፖርት በእርስ በእርስ ጦርነት ምክንያት በልዩነት የምትታመስ አገርን ወደ ሰላም ለመመለስ፤ ህዝቡ ወደ አንድነት እንዲመጣ ዋነኛ መፍትሄ እንደሆነ ይናገራል። ‹‹ስፖርት ለሰላም ሁለንተናዊ ግልጋሎቱን በአንድ አገር ውስጥ ለሚኖሩ ዜጎች የግንኙነት ሰንሰለት ከማጥበቅ አኳያ ትልቅ ሚና ያለው ዘርፍ ነው» ሲልም ይሄንኑ ምስክርነት ሰጥቷል። የስፖርት ሊሂቁን አባባል እውነትነት ለማረጋገጥ ሰላምን፣ መቻቻልን፣ አንድነትን፣ ወንድማማችነትን የሚሰብኩ የውድድር መድረኮችን ቀርጾ ወደ ተግባር መግባት ቢቻል ውጤቱን በተጨባጭ ማየት ይቻላል። በአገር አቀፍ ደረጃ ሰላምን አጀንዳቸው ያደረጉ ስፖርታዊ ውድድሮችን በማዘጋጀት ብሄራዊ ስሜት መገንባት እንደሚቻል ደግሞ ደቡብ ሱዳን ምስክር ናት። የተባበሩት መንግስታት ድርጅት በደቡብ ሱዳን የእርስ በእርስ ግጭቱን ለመፍታት ከተጠቀመባቸው ዋነኛ መንገዶች ስፖርት አንዱ ነበር። ስፖርቱን እንደ መፍትሄ ለመጠቀም ምክንያት የነበረው ክስተት ከሶስት ዓመት በፊት ለአፍሪካ ዋንጫ ማጣሪያ በደቡብ ሱዳን እና በጋቦን መካከል የተደረገው ጨዋታ ነበር። የደቡብ ሱዳን ብሄራዊ ቡድን የጋቦን አቻውን 1 ለ 0 በሆነ ውጤት አሸንፏል። የጨዋታው ውጤት ግን ያልተጠበቀ ክስተት ይዞ ነበር የመጣው። በደቡብ ሱዳን እርስ በእርስ ጦርነት የቆሸሸውን የአንድነት ስሜት ከተቀበረበት ገንፍሎ እንዲወጣ ሲያደርግ ለመታዘብ ተችሏል። የአገሪቱ ህዝቦች በብሄር፣በጎሳ ተመዳድበውና በጠላትነት
ተፈራርጀው እርስ በእርስ ከመጋደል በአንድነት ስለ ደቡብ ሱዳን እንዲያዜሙ ያደረገ ክስተት በጨዋታው ተፈጠረ። የልዩነት ቀለም ደብዝዞ
የአንድነትና የወንድማማችነት ስሜቱን ከፍታ ያስመለከተ የማይታመን ሁኔታ የፈጠረም ነበር። ከእግር ኳስ ድል የሚቀዳ ድብቅ የብሄራዊ
ስሜት ሲፍለቀለቅ ያስመለከተ ትልቅ አጋጣሚም የተፈጠረ ሲሆን፤ ለተባበሩት መንግስታት በደቡብ ሱዳናዊያንን መካከል እርቅ የመፍጠሪያው
ዘዴ ስፖርቱና የስፖርቱ ዘርፍ ብቻ የመሆኑን ብልሀት ያቀበለም ነበር። በአገሪቱ የነበረውን የልዩነት ስሜት ወጣቶችን ማዕከል ያደረገ
የእግር ኳስ ውድድር በማዘጋጀት ወደ አንድነት ስሜት ለማሸጋገር ተራምዷል። የደቡብ ሱዳን የጸጥታ ጉዳዮች ልዩ ተወካይ ስፖርት ለሰላም
በሚል ያደረገው እንቅስቃሴ ውጤታማ መሆኑን ነበር የረጋገጠው። የተባበሩት መንግስታት በደቡብ ሱዳን ወጣቶች መካከል የጎሣ መከፋፈል
ጥቃት ለማስወገድ እና ጥላቻን ለመዋጋት አስደናቂ አማራጭ መንገድ አድርጎ እየሰራ መሆኑን በወቅቱ አስረድቷል። ይሄም የፈጠረው የወንድማማችነት
ስሜት የተሳካ መሆኑንም ለዓለም ተናግሯል። በደቡብ ሱዳን በስፖርት መሳሪያነት የልዩነት ታሪክ ወደ አንድነት ተለውጦ ለሰላም መሰረት
በመሆን የነበረውን ደም አፋሳሽ ሂደት በማርገብ ረገድ ሚናው እንደ ማሳያ ይቀርባል። በዚህ ደረጃ የስፖርትን የሰላም አሳንሰርነት በማሳያ ታግዞ ለማቅረብ የተሞከረው ያለምክንያት አይደለም። በኢትዮጵያ አሁናዊ
ሁኔታ በህዝብ ለህዝብ ዘንድ ያለመተማመን፣ ብሄርን መሰረት ያደረጉ ግጭቶች፣ አስተማማኝ ያልሆነ የሰላም ሁኔታ መኖራቸውን ታሳቢ
በማድረግ እንጂ። በእርግጥ በሀገሪቱ ሰላምን፣ አንድነትን፣ ወዳጅነትን፣ ብሄራዊ ስሜትን ለመፍጠር በመንግስትም ሆነ በግሉ ዘርፍ
የሚገኙ ማህበራት የተለያዩ ስልቶችን እየተከተሉ ይገኛሉ። የሰላም ማዕከል የሆነውን የስፖርት ዘርፍን ግን ዘንግተውት እንደቆዩ ይታመናል።
የስፖርት ዘርፍን እንደ ቁልፍ መፍትሄ ተጠቅሞ ሰላምን ፣ አንድነት፣ ወዳጅነትን፣ ወንድማማችነትን በመስበክ ወደተሻለ ደረጃ ማድረስ
የመቻሉን ሚስጥር ለብዙዎች ሳይገለጥ ቆይቷል። ፍቅር ያሸንፋል የበጎ አድራጎት ማህበር ግን ዘግይቶም ቢሆን እውነታው ተገልጦለታል።ማህበሩ
‹‹ለፍቅር እንሩጥ ጥላቻን እናምልጥ ››በሚል መሪ ቃል በአዲስ አበባ የሩጫ ውድድር ለማካሄድ በዝግጅት ላይ ይገኛል። የ‹ፍቅር ያሸንፋል›በጎ አድራጎት ማህበር ዋና ሥራ አስኪያጅና መስራች አቶ ሚስባህ ከድር ለአዲስ ዘመን እንደገለፁት፣
ሰላምን፣ አንድነትን፣ ወዳጅነትን፣ ፍቅርን ለመስበክ የሚችሉ ስፖርታዊ ሁነቶች በማዘጋጀት፤ በአገር ሰላምና ፍቅር ለመፍጠር የሚያስችል
ስፖርታዊ መድረክ የማዘጋጀት መነሻው ማህበሩ የተመሰረተበት አላማ ነው። ‹ፍቅር ያሸንፋል› በጎ አድራጎት ማህበር ቀደም ሲል በማረሚያ
ቤቶች እስራት ላይ በነበሩ ግለሰቦች የተመሰረተ ማህበር ነው። የማህበሩ መስራቾች ለዓመታት ጨለማ ቤት ውስጥ በግፍ ታስረው በማይተካ
ዕድሜያቸው የቀለዱባቸውንና ተነግሮ የማያልቅ ግፍ ሲሰራባቸው የነበሩ ሰዎች ናቸው። ‹‹በግፍ ሲያሰቃዩን የነበሩትን አካላት ለፈጣሪና
ለአገር ሠላም ቀጣይነት ይጠቅማል በሚል ፍቅር ያሸንፋል ማህበር ተመሰረተ›› በማለት አቶ ሚስባህ ይናገራሉ። በ2011 ዓ.ም ማህበሩ ዕውቅና አግኝቶና ሌሎች የማህበር አባላትን በማካተት እንቅስቃሴ መጀመሩን አቶ ሚስባህ ያስታውሳሉ።
ማህበሩ የክብር አምባሳደር አርቲስት ቻቺ ታደሰ እና አርቲስት ዳዊት ፅጌን በማድረግ ባለፉት 12 ወራት የተለያዩ ተግባራትን ሲያከናውን
ነበር። በዚህም ሰላምን፣ አንድነትን፣ ፍቅርን የሚዋጁ እንቅስቃሴ ሲያደርግ መቆየቱን ይናገራሉ። ማህበሩ ባለፉት ጊዜያት ባከናወናቸው
በጎ ተግባራት መነሻ በማድረግ ትልቅ አላማ ያነገበውን የኢትዮጵያውያን የፍቅር ሩጫና ፌስቲቫል ማዘጋጀቱን ያመላክታሉ።ስፖርቱን እንደ
መሳሪያ በመጠቀም ከአገራችን ወቅታዊ ሁኔታ በመነሳት በህዝቦች መካከል ሰላምን፣ አንድነትን፣ ፍቅርን ለመፍጠር የኢትዮጵያውያን የፍቅር
ሩጫና ፌስቲቫል ሊዘጋጅ መቻሉን ይናገራሉ። «በአገራችን የተለያየ የሀሳብ ልዩነት ያላቸውን የተፎካካሪ ፓርቲ መሪዎችን እና ተፅዕኖ
ፈጣሪ ግለሰቦችን በማናገር ለአገር አንድነትና ለፍቅር እንሮጣለን የሚል መልካም ምላሾችን ማግኘት ተችሏል። በኢፌዴሪ ሰላም ሚኒስቴር
በኩልም እውቅና ተሰጥቶታል። በመሆኑም ውድድሩ «ለፍቅር እንሩጥ ጥላቻን እናምልጥ»በሚል መሪ ሃሳብ የካቲት 15 ቀን 2012 ዓ.ም
በአዲስ አበባ መነሻና መድረሻውን መስቀል አደባባይ በማድረግ ለማካሄድ በዝግጅት ላይ እንገኛለን»ይላሉ። በእለቱ ከሩጫ ውድድሩ ባሻገር ከተለመደው እንጀራ በተለየ በመጠኑ ትልቅ እንጀራ ተጋግሮ ለታዳሚዎች እንደሚቀርብ የጠቆሙት
አቶ ሚስባህ፤ እንጀራውን የተለያዩ የፖለቲካ ፓርቲ አመራሮችና ሌሎች ታዳሚዎች በጋራ በመመገብ ለሰላም ያላቸውን አዎንታዊ ምላሽ
እንደሚያሳዩ አስረድተዋል። ይህም የሚሆነው ኢትዮጵያውያን ከተሳሰብንና አንድ ከሆንን አገራችን ለሁላችንም ትበቃለች የሚል መልዕክት
ለማስተላለፍ በማሰብ መሆኑን ያስረዳሉ። ሰላምን፣ፍቅርን፣ አብሮነትን ባስቀደመው በዚህ የኢትዮጵያውያን የፍቅር ሩጫና ፌስቲቫል ላይ
ከ40 ሺ ተሳታፊዎች በላይ ይኖራሉ ተብሎ እንደሚጠበቅ ይገልፃሉ። በውድድሩ ላይ ለመሳተፍ በርካቶች
የቲሸርት ኩፖን እየገዙ ይገኛል። የቲሸርት ሽያጩ እስከ ውድድሩ ጊዜ የሚዘልቅ ሲሆን በ250 ብር ዋጋ በሁሉም የዳሸን ባንክ ቅርንጫፎች፣
በኦን ላየን የመገበያያ መንገዶች አሞሌ ቻት ቦት፣ ሸክላ አፕ፣ሜዳ አፕ የቲሸርት ኩፖኖቹ ሽያጭ እየተፈጸመ እንደሚገኝም አመልክተዋል።
«ማህበሩ ለአገሪቱ አንድነትና አብሮነት የአቅሙን ለመወጣት እየታገለ ይገኛል›› ያሉት አቶ ሚስባህ ከአዲስ አበባ ባሻገር በቀጣይም
አድማሱን አስፍቶ ለመንቀሳቀስ እቅድ መያዙን ይናገራሉ። አዲስ ዘመን ጥር 26/2012 ዳንኤል
ዘነበ